KYK: N-Kaapse premier ongedeerd ná ongeluk | Netwerk24
Deur Charné Kemp 26 November 2019 15:13
Die Noord-Kaap se premier is ongedeerd nadat sy ampsmotor, 'n Audi, Dinsdag in 'n botsing met 'n dubbelkajuitbakkie in Kimberley betrokke was.
Dr. Zamani Saul, premier, was glo op pad na die Frances Baard- munisipale gebou vir werkverpligtinge toe die ongeluk omstreeks 10:00 by die kruising van Schmidtsdrift- en Silsonweg gebeur het.
Dr. Zamani Saul, premier van die Noord-Kaap, was in 'n ongeluk in Kimberley betrokke. Foto: Verskaf
Albei motorbestuurders is ná die ongeluk waarin die Audi se linkervoorkant ernstig beskadig is, hospitaal toe geneem.
Bronwyn Thomas, woordvoerder van die premier, sê die premier was agter in die motor ten tyde van die ongeluk.
"Nie een van die passasiers in die motors is beseer nie.
"Die premier het dadelik ná die ongeluk toegesien dat sy personeel mediese hulp ontbied en dat die bestuurders na die hospitaal geneem word. Hy het nadat die nooddienste opgedaag het, met sy pligte voortgegaan.
"Ons het nie meer inligting oor die voorval nie."
Volgens 'n ingeligte het die lyfwag en motorbestuurder van die Audi moontlik 'n fraktuur aan sy gewrig opgedoen. Die premier se motorbestuurder wou na bewering 'n verkeerslig oorsteek en die polisieman langs hom het sy sirene aangeskakel.
Die vrou wat die bakkie bestuur het egter nie op die sirene gereageer nie en 'n botsing het plaasgevind.
Sy is na 'n private hospitaal gebring waar sy skanderings in die ongevalleafdeling sou ondergaan. Sy wou volgens die hospitaalwoordvoerder nie kommentaar lewer nie.